Quidam Miles, Richardus nomine, mente non inconvenienter pertractans, et admodum timens sacri eloquii consilio fretus, confidenter aggrediens illud: Facite eleemosynam, et ipsa orabit pro vobis, et omnia munda sunt vobis. Et: Date, et dabitur vobis, atque similia. Unde pro remedio animæ suæ cœlesti Janitori, atque Apostolorum Principi sancto Petro Besuæ-Fontis donavit mansum unum, in loco qui vocatur Fontanellas. Quod quidem conjux sua, Radmodis nomine, et filius ejus Hugo, fautores libenter concesserunt, immo amplius etiam se daturos sancto loco promiserunt. Actum vero hoc publice in præfati sancti cœnobio, et super ejusdem altare. Regnante Domino nostro Jhesu-Christo cum Spiritu sancto in paternæ Majestatis dextera, anno Incarnationis ipsius MXXXVI. Indict. IIII. Epacta XX, pridie Kal. Julii, IIII feria, III Lunæ, in qua B. Pauli passio celebre recolitur, pridie Coapostoli ejus Petri festo, debito honore peracto, Rege Heinrico in sceptris Francorum agente, Hugone vero in Pontificatus honore Ecclesiam regente sanctæ sedis Lingonicæ.